"Mavutiselo ma hambana nkatanga! Mavutiselo ma hambana." "Ina! Kambe ma swi vona leswaku wa ha ri xihlangi mufana luya. Xa vumbirhi, u le ku tikeriweni. U loveriwile. A mi swi tivi leswaku n'wana-ntsongo hi ndlela leyiya u titwisa ku yini. Vonani, a hi si tshambuluta xandla hi ringeta ku n'wi pfuna. Ku tshambuluta xandla xa kona i ku n'wi ba. Leswaku u dya yini a hi swi tivi Leswaku u etlela njhani a hi na mhaka na swona. Matshan'weni ya ku n'wi ririsa hi malwandla hi n'wi ririsa hi ku n'wi ba." "U dlaya hi ku ndzi hlamulela tlhelo na yena." "Swi le miehleketweni na le mbilwini ya n'wina. Embilwini ya n'wina ma swi tiva na n'wina leswaku mufana luya mi n'wi vengile. Mi nga kaneta kumbe mi pfumela hi nomo kambe mbilu yona ya mi byela." "A ndzi n'wi vengi." "A mi n'wi vengi mo yini" "Ndzo ka ndzi nga ri na mhaka na yena." "Ma tiva mi ta tihlekisa hi vanhu mi ri munhu-nkulu. Vanhu va ta tivutisa ku, 'Kasi nkulukumba loyi u njhani' Hambi swo tiveka leswaku n'wina a mi malume wa yena tiko ri ta mi hlamala. Ma swi vona!" "Ndza ku twa!" "Ma swi tiva leswaku loko a mi lo vona hi un'wana mi ri ku n'wi beni a va ta mi vula noyi" Va miyelanyana. "I vuloyi. A ma ha n'wi hloleli hikuva u loveriwile, se mi ta va mo n'wi lowa. Kulani Mhlahlandlela! Kulani Bila!" Va miyelanyana. "Hambi ku ri mina a ndzi si endla nchumu. A ndzi fanela ku va ndzi ri le ndzi ri ku gingirikeni. Loko vanhu va ta va lava ku kuma mina le!" "Hayi, swona hi swona nkatanga." "Mundzuku ndzi pfukela kwale. Na leswaku ku na yini a ndzi swi tivi. Ku ta laveka mati, tihunyi, swakudya, na ku va ku basisiwa," ka ha ri manana Bilankulu. "Wa vurisa," Bilankulu a angula "ntirho i wukulu. Swo tala hi ta swi vona mundzuku. Hi ta fanela ku avelana mintirho. Ndzi tshemba leswaku na yena Misaveni u na vanghana lava va nga pfunaka laha na lahaya." "Ina, u ta titwa a ri wa nkoka loko mo n'wi katsa-katsa ka leswi mi swi endlaka. Ma tiva n'wana i ntsumi ya Xikwembu. A xi tivi nchumu xivumbiwa xa Xikwembu. Hambi mi nga swi languti hi vukhongeri, mi swi languta hi tihlo ra Xintu, va ri 'N'wana a hi wa un'we. Na n'wina i n'wana wa n'wina." "Hayi, ndzi ku twile murhandziwa. Ndzi ta pfuka nimixo ndzi ya n'wi pfuxela na ku n'wi byela hi ta matirhelo ya siku. Ndzi ta n'wi vutisa na loko a nga ri na vanghana lava va nga hi pfunaka." "Endlani tano. Minkateko yi to mi nela kunene. Leswi mi nga n'wi endla swona swo biha swi ta suleka. Ma tiva vana a va hlweli ku rivalela. Na yena u ta swi vona leswaku a ko va xihoxo ku va mi n'wi bile." "Na xikolo hi ngo xi nghenisa loko swa nkosi swi herile. Ku tiva mani, kumbexana hi xona xi nga ta hi lahla ke Leswi wonge vana va hina va hava tinhloko ke!" "A mi hembi. Va ri "Xiwundli, xi ta ku wundla." Ku gimeta manana Bilankulu?